Den norske historiske forenings lokallag på Agder 

Årsberetning 2006 – 2007
Det er et år siden vi fikk en oppdatert medlemsliste, da omfattet HiFo-Agder 54 medlemmer. Siden siste årsmøte har HiFo Agder arrangert en kveldstur med omvisning på Odderøya i Kristiansand og et medlemsmøte med en historisk presentasjon på Statsarkivet i Kristiansand. Dessuten arrangerte HiFo-Agder i samarbeid med Historisk Institutt på HiA, HiFo-seminaret 2006.

Dette seminaret ble arrangert i dagene 5-7.mai 2006. Den lokale arrangementskomitéen var satt sammen med en representant fra hvert av de historiske fagmiljøene på Agder og besto av følgende: Oddleif Hodne, Statsarkivet i Kristiansand, Berit Eide Johnsen, Høgskolen i Agder, Gunnar Molden, Næs Jernverksmuseum, Jan-Henrik Munksgaard, Vest-Agder Fylkesmuseum, Kjetil Reithaug, Interkommunalt Arkiv i Vest-Agder, Anne K. Stigersand, HiFo-Agder, Bjarne Sørensen, Bredalsholmen Fartøyhistoriske Senterog Anne Tone Aanby, Aust-Agder Kulturhistoriske Senter. Komiteén ble under selve arrangementet forsterket med Gunhild Aanby, fordi enkelte medlemmer ikke kunne møte alle dagene.
HiFo-seminaret 2006 
Denne brede sammensetningen av komitéen fikk en faglig tyngde som gjorde at arrangementet ble veldig godt forberedt. I tillegg ble ”HiA Videre” brukt for å ordne de praktiske sidene ved arrangementet, som resulterte i at komitéen kunne konsentrere seg om å få til et faglig godt seminar.

Det ble et veldig vellykket arrangement, både faglig, sosialt og økonomisk. Det første og siste kommer av at vi fikk bruke HiAs lokaler til det meste og dermed slapp med lave utgifter til leie av lokaler. Samtidig fikk vi tilgang til moderne forelesningslokaler og forholdsvis rimelig servering. Vi hadde fått tilsagn fra Norges Forskningsråd om kr. 150 000,- i støtte til konferansen, men vi fikk et så stort overskudd at vi fikk bare kr. 100 000,-. Likevel har vi kr. 31900,- i overskudd, og det med en deltakeravgift på bare 950 kr. Det hadde bare ikke vært mulig hvis arrangementet skulle foregått på et hotell. Den sosiale biten får vi dele æren for alle sammen, arrangementet på Sørlandets Kunstmuseum var svært vellykket, og stilfulle Klubben var rammen rundt vår festmiddag. Tror det nok var litt uventet, men veldig populært at Elisabeth Aasen fikk Sverre Steen-prisen. Ekskursjonene på lørdag formiddag var også vellykkete, vi fikk til overmål utdelt årets første sommerdager under seminaret. 
Siden dette var et spleiselag med Høgskolen i Agder, vil overskuddet bli satt inn på en egen konto og øremerket for framtidige regionale historieseminarer og -konferanser.

Turkveld

Den 13.juni møtte en liten trofast gjeng opp ved broa over til Odderøya for omvisning. Vi fikk en nydelig sommerkveld hvor vi rakk å gå opp Odderøyas vestside med Kåre Steinsland som guide. Det pleier jo å være fint vær når HiFo-Agder er på tur, og denne gangen stemte det igjen. Mesteparten av østsida står igjen, det kan bli aktuelt et annet år.
Medlemsmøte
13. november hadde vi vanlig medlemsmøte. May-Brith Ohman Nielsen presenterte sitt arbeid med det tidlige helsevesenet i Kristiansand, ”mennesker, makt og mikrober. Epidemibekjempelse og hygiene i Kristiansand og på Agder 1830 – 1875 i europeisk perspektiv”, hvor også Lasarettet og Odderøya var mye i fokus. Denne gangen fikk vi servert en veldig god og gjennomarbeidet presentasjon, så det var et minus at det var så få av medlemmene møtte. Men spørsmålene og diskusjonen etterpå sprengte alle tidsrammer, vi fikk problemer med å komme oss ut av Statsarkivet før alarmen gikk på.

Styremøter:

Vi har bare hatt 2 i perioden og planlegger å ha et til 11.april. Det første var 11.september og det neste 13.november. Vi fikk ikke fordelt styrevervene før på det siste møtet og det nåværende styret består av:
Anne K. Stigersand – leder

Inge Manfred Bjørlin – nestleder 

Oddleif Lian – kasserer

Svein Jacob Vik Såghus – sekretær

Wenche Bustø – styremedlem og skolekontakt

Gunhild Aanby – varamedlem 

Gudlaug Nedrelid – varamedlem

Lederens betraktninger over HiFo-Agders arbeid framover:
Som dere ser har vi ikke engang forsøkt å invitere til de tradisjonelle arbeidsseminarene i år. Historikere nå for tida jobber i andre nettverk, vi må bare innse det. I stedet har det blitt dratt i gang et samarbeid, ledet av Berit Eide Johnsen og Bjørg Seland, om hvilke emner det skal satses på i regionalhistorisk forskning i den kommende tiårsperioden. Dette møtet, som foregikk 11.januar 2007 fra kl. 12.00 og utover, samlet hele 35 deltagere. Noen få av deltakerne har en annen kulturhistorisk bakgrunn enn ren historie, noe som kan føre til en berikelse av miljøet framover. Jeg har likevel sjelden sett så mange medlemmer av HiFO-Agder samlet på en gang.
I dette arbeidet blir vår forening regnet som samarbeidspartner. Det vil bli arrangert et regionalt seminar i oktober 2007 i regi av Aust-Agder Kulturhistoriske Senter. Overskuddet fra HiFo-seminaret er ikke tenkt brukt til denne konferansen, men skal stå som garanti for et evt. underskudd. Kanskje rekker overskuddet fra HiFo-seminaret til et par regionale seminarer til, jeg håper dette blir så vellykket at vi kanskje må ut og skaffe midler til å arrangere flere, vi lærte vel litt om hvordan dette gjøres med HiFo-seminaret i fjor.
Jeg ser at de andre lokallagene i HiFo stadig arrangerer mer på denne måten, i form av heldags- eller flerdagsarrangementer som inneholder mer enn et faglig interessant foredrag. Det kan kanskje samle flere deltagere enn våre kveldsmøter gjør i dag. De innebærer dessuten en påmelding, noe som gjør at vi vet hvor landet ligger mht. deltagerantall før arrangementet. 
Ellers har styret i HiFo-Agder hatt planer om en heldagstur til Ny-Hellesund i et par ”sesonger”nå uten å få realisert den, vi satser på det i løpet av våren og forsommeren. Kveldsturen har vært så såpass vellykket at den bør ha kommet for å bli, men bør kanskje foregå et annet sted enn i Kristiansand i år, og kanskje på ettersommeren, hvis vi får til den ”store” turen på forsommeren.

Så kommer altså det regionalhistoriske seminaret i oktober, 
Agderseminaret 2007,Aust-Agder kulturhistoriske senter, Arendal, 
fredag 12.oktober 2007 (start kl. 12.00) til lørdag 13. oktober kl. 
16.00. Tema: Egden og de 10 bud. Arrangør: Høgskolen i Agder, 
Statsarkivet i Kristiansand,  Aust-Agder kulturhistoriske senter og 
Vest-Agder museet i samarbeid med Agder historielag og HIFO-Agder.

Dette vil engasjere oss nokså mye, så får vi se om vi synes det blir behov for flere arrangementer fram til neste årsmøte. 
